DA Den Europæiske Unions Tidende L 18/1

FORRETNINGSORDEN FOR REVISIONSRETTEN FOR DE EUROPÆISKE FÆLLESSKABER

INDHOLD

AFSNIT I: RETTENS ORGANISATION

KAPITEL I RETTEN

Artikel 1 Kollegialprincippet

FØRSTE AFDELING MEDLEMMERNE

Artikel 2 Embedsperiodens begyndelse

Artikel 3 Medlemmernes forpligtelser og udøvelsen af deres hverv

Artikel 4 Afskedigelse og frakendelse af retten til pension eller andre fordele

Artikel 5 Rangfølge

Artikel 6 Stedfortræder for et medlem

ANDEN AFDELING FORMANDEN

Artikel 7 Valg af formand

Artikel 8 Formandens stedfortræder

Artikel 9 Formandens opgaver

TREDJE AFDELING REVISIONSGRUPPER OG UDVALG

Artikel 10 Revisionsgrupper

Artikel 11 Udvalg

FJERDE AFDELING GENERALSEKRETÆREN

Artikel 12 Rettens generalsekretær

KAPITEL II VARETAGELSEN AF RETTENS OPGAVER

Artikel 13 Delegation af beføjelser

Artikel 14 Beføjelserne som anvisningsberettiget

Artikel 15 Afdelingernes struktur

AFSNIT II: RETTENS FORRETNINGSGANG

KAPITEL I RETTENS MØDER

Artikel 16 Mødeplan

Artikel 17 Vedtagelse af dagsordenen

Artikel 18 Beslutningstagning

Artikel 19 Forsædet under Rettens møder

Artikel 20 Beslutningsdygtighed

Artikel 21 Mødernes offentlighed

Artikel 22 Mødereferater

KAPITEL II BESLUTNINGER

Artikel 23 Procedure

Artikel 24 Sprogordning og stadfæstelse

Artikel 25 Oversendelse og offentliggørelse

KAPITEL III REVISION OG FORBEREDELSE AF BERETNINGER, UDTALELSER, BEMÆRKNINGER OG REVISIONSERKLÆRINGER

Artikel 26 Bestemmelser om revisionens gennemførelse

Artikel 27 Ordførere

AFSNIT III: ALMINDELIGE OG AFSLUTTENDE BESTEMMELSER

Artikel 28 Antal udtrykt i brøkdele

Artikel 29 Gennemførelsesbestemmelser

Artikel 30 Adgang til dokumenter

Artikel 31 Ikrafttræden

Artikel 32 Offentliggørelse

REVISIONSRETTEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, særlig artikel 248, stk. 4, femte afsnit,

under henvisning til traktaten om oprettelse af Det Europæiske Atomenergifællesskab, særlig artikel 160 C, stk. 4, femte afsnit,

efter Rådets godkendelse af 15. november 2004 —

VEDTAGET FØLGENDE FORRETNINGSORDEN:

AFSNIT I

RETTENS ORGANISATION

KAPITEL I

RETTEN

Artikel 1

Kollegialprincippet

Retten er opbygget og handler som et kollegium i overensstemmelse med bestemmelserne i traktaterne og finansforordningen og i henhold til forretningsordenen.

FØRSTE AFDELING

MEDLEMMERNE

Artikel 2

Embedsperiodens begyndelse

Embedsperioden for Rettens medlemmer løber fra den dato, der er fastsat i udnævnelsesdokumentet, eller, hvis der ikke er fastsat nogen dato, fra udnævnelsesdokumentets dato.

Artikel 3

Medlemmernes forpligtelser og udøvelsen af deres hverv

Medlemmerne udøver deres hverv i overensstemmelse med EF-traktatens artikel 247, stk. 4 og 5, og Euratom-traktatens artikel 160 B, stk. 4 og 5.

Artikel 4

Afskedigelse og frakendelse af retten til pension eller andre fordele

1. Når et flertal af Rettens medlemmer vurderer, at det ud fra de tilgængelige oplysninger kan fastslås, at et medlem ikke længere opfylder de nødvendige forpligtelser eller ikke længere iagttager de forpligtelser, der følger med hvervet (EF-traktatens artikel 247, stk. 7, og Euratom-traktatens artikel 160 B, stk. 7), pålægger Retten formanden eller, hvis formanden er det berørte medlem, det medlem, som i henhold til artikel 5 i denne forretningsorden kommer umiddelbart efter formanden i rangfølgen, at udarbejde en foreløbig rapport.

2. Den foreløbige rapport med bilag sendes til alle medlemmerne, inklusive det berørte medlem, der som svar fremsender sine skriftlige bemærkninger inden for en rimelig tidsfrist, der fastsættes af formanden eller, hvis formanden er det berørte medlem, af det medlem, som i rangfølgen kommer umiddelbart efter formanden.

3. Det berørte medlem anmodes også om mundtligt at fremsætte sine bemærkninger for Retten.

4. Beslutningen om at indbringe sagen for Domstolen med henblik på at fritage det berørte medlem fra hans hverv og/eller frakende ham retten til pension eller andre fordele træffes af Retten ved hemmelig afstemning med fire femtedeles flertal af dens medlemmer. Det berørte medlem deltager ikke i afstemningen.

Artikel 5

Rangfølge

1. Medlemmernes rangfølge efter formanden fastsættes efter deres anciennitet i embedet. Ved genudnævnelse, herunder også når et mandat ikke umiddelbart forlænges, fastsættes rangfølgen under hensyntagen til tidligere embedsperioder.

2. For medlemmer med samme anciennitet i embedet fastsættes rangfølgen efter alder.

Artikel 6

Stedfortræder for et medlem

1. Når et medlems mandat bliver ledigt, udpeger Retten det medlem eller de medlemmer, der skal varetage hans opgaver, indtil der er udnævnt et nyt medlem.

2. Ved et medlems fravær eller forfald varetages hans opgaver af et (eller flere) medlem(mer) i overensstemmelse med de regler, der er fastsat i gennemførelsesbestemmelserne.

ANDEN AFDELING

FORMANDEN

Artikel 7

Valg af formand

1. Valg af formand finder sted inden udløbet af den siddende formands mandat. Falder udløbet af formandens mandat sammen med, at en del af medlemmerne udskiftes i henhold til EF-traktatens artikel 247, stk. 3, og Euratom-traktatens artikel 160 B, stk. 3, finder formandsvalget dog sted umiddelbart og senest femten hverdage efter, at Retten er trådt sammen i sin nye sammensætning.

2. Formanden vælges ved hemmelig afstemning. Den kandidat, der ved første afstemning opnår et flertal på to tredjedele af Rettens medlemmers stemmer, er valgt til formand. Opnår ingen af kandidaterne dette flertal, foretages der omgående en ny afstemning, og den kandidat, der opnår et flertal af Rettens medlemmers stemmer, er valgt. Opnår ingen af kandidaterne et flertal af medlemmernes stemmer, afholdes der nye afstemninger efter den procedure, der er fastsat i gennemførelsesbestemmelserne.

Artikel 8

Formandens stedfortræder

1. Bliver formandsposten ledig, varetager den foregående formand — bortset fra i tilfælde af uarbejdsdygtighed — midlertidigt formandskabet, såfremt han stadig er medlem af Retten. I alle andre tilfælde varetager det medlem, som har forrang i henhold til artikel 5, midlertidigt formandskabet.

2. Den fungerende formand varetager den daglige ledelse af institutionen i overgangsperioden og tilrettelægger i overensstemmelse med artikel 7 valg af ny formand. Bliver formandsposten ledig mindre end seks måneder før mandatets normale udløb, varetages formandskabet dog af det medlem, som har forrang i henhold til artikel 5.

3. Ved formandens fravær eller forfald varetages formandskabet af det medlem, som har forrang i henhold til artikel 5.

Artikel 9

Formandens opgaver

1. Formanden:

a) indkalder til og fører forsædet under Rettens møder og sørger for, at de afvikles på tilfredsstillende måde

b) sørger for, at Rettens beslutninger gennemføres

c) fører tilsyn med, at afdelingerne fungerer hensigtsmæssigt, og at Rettens opgaver varetages på forsvarlig måde

d) udpeger den person, der skal repræsentere Retten i alle tvistemål

e) repræsenterer Retten i dens forbindelser udadtil, særlig i forbindelserne til dechargemyndigheden, de øvrige fællesskabsinstitutioner samt medlemsstaternes revisions- og kontrolorganer.

2. Formanden kan delegere en del af sine arbejdsopgaver til et eller flere medlemmer.

TREDJE AFDELING

REVISIONSGRUPPER OG UDVALG

Artikel 10

Revisionsgrupper

1. Revisionsgrupper oprettes og sammensættes i overensstemmelse med gennemførelsesbestemmelserne.

2. Revisionsgrupperne forbereder Rettens vedtagelse af dokumenter inden for revision.

3. På forslag af formanden udpeger Retten hvert af de øvrige medlemmer til medlem af en revisionsgruppe.

4. Medlemmerne er ansvarlige over for gruppen og over for Retten for varetagelsen af de opgaver, de har fået pålagt.

Artikel 11

Udvalg

1. Udvalg nedsættes og sammensættes i overensstemmelse med gennemførelsesbestemmelserne.

2. Udvalgene behandler de spørgsmål, der ikke henhører under revisionsgrupperne, jf. artikel 10, stk. 2.

FJERDE AFDELING

GENERALSEKRETÆREN

Artikel 12

Rettens generalsekretær

1. Retten udnævner generalsekretæren ved hemmelig afstemning efter den procedure, der er fastsat i gennemførelsesbestemmelserne.

2. Generalsekretæren er ansvarlig over for Retten og aflægger regelmæssigt beretning til Retten om sit arbejde.

3. Generalsekretæren varetager med referat til Retten Rettens sekretariat.

4. Generalsekretæren udøver beføjelserne som ansættelsesmyndighed, jf. artikel 2 i vedtægten for tjenestemænd ved De Europæiske Fællesskaber, og er bemyndiget til at indgå ansættelseskontrakter, jf. artikel 6 i ansættelsesvilkårene for de øvrige ansatte i Fællesskaberne, medmindre andet fastsættes i Rettens afgørelse om udøvelsen af beføjelserne som ansættelsesmyndighed og myndighed, der kan indgå ansættelseskontrakter.

5. Generalsekretæren er ansvarlig for Rettens personaleforvaltning og administration samt for varetagelsen af enhver anden opgave, Retten pålægger ham.

6. Ved generalsekretærens fravær eller forfald udpeges en stedfortræder i overensstemmelse med de regler, der er fastsat i gennemførelsesbestemmelserne.

KAPITEL II

VARETAGELSEN AF RETTENS OPGAVER

Artikel 13

Delegation af beføjelser

1. Retten kan — på betingelse af, at kollegialprincippet overholdes — bemyndige et eller flere medlemmer til i Rettens navn og under Rettens kontrol at træffe klart definerede forvaltningsmæssige og administrative foranstaltninger og navnlig til at forberede sager, som kollegiet derefter skal tage stilling til. De berørte medlemmer redegør over for kollegiet for de foranstaltninger, de har truffet.

2. Medlemmerne kan give en eller flere tjenestemænd eller andre ansatte fuldmagt til at underskrive dokumenter, der falder inden for deres kompetenceområde, i overensstemmelse med de regler, der er fastsat i gennemførelsesbestemmelserne.

Artikel 14

Beføjelserne som anvisningsberettiget

1. Beføjelserne som anvisningsberettiget udøves af Rettens medlemmer og beføjelserne som den ved delegation bemyndigede anvisningsberettigede af generalsekretæren, jf. de interne regler for budgettets gennemførelse.

2. Retten fastlægger procedurerne for kontrol af udøvelsen af beføjelserne som anvisningsberettiget og beføjelserne som den ved delegation bemyndigede anvisningsberettigede i en afgørelse om de interne regler for budgettets gennemførelse.

Artikel 15

Afdelingernes struktur

1. Retten fastlægger afdelingernes struktur.

2. På forslag af generalsekretæren fordeler Retten stillingerne i stillingsfortegnelsen mellem de administrative afdelinger og revisionsgrupperne.

AFSNIT II

RETTENS FORRETNINGSGANG

KAPITEL I

RETTENS MØDER

Artikel 16

Mødeplan

1. Retten vedtager en gang om året og inden udgangen af et kalenderår en foreløbig mødeplan for det følgende år.

2. Ekstraordinære møder kan afholdes på formandens initiativ eller på begæring af mindst en fjerdedel af Rettens medlemmer.

Artikel 17

Vedtagelse af dagsordenen

1. Formanden opstiller et forslag til dagsorden for hvert møde.

2. Retten vedtager ved åbningen af hvert møde dagsordenen på grundlag af forslaget til dagsorden og eventuelle ændringsforslag.

3. Punkter på dagsordenen, som Retten kan vedtage uden drøftelse, opføres på dagsordenens del A, mens de punkter, som skal vedtages efter drøftelse, opføres på dagsordenens del B.

4. De nærmere regler for, hvilke punkter på dagsordenen der kan vedtages uden drøftelse, og hvilke punkter som skal vedtages efter drøftelse, er fastsat i gennemførelsesbestemmelserne.

5. Fristerne for fremsendelse af dagsordenen og alle relevante dokumenter er fastsat i gennemførelsesbestemmelserne.

Artikel 18

Beslutningstagning

Retten træffer sine beslutninger på retsmøderne, medmindre der anvendes skriftlig procedure, jf. artikel 23, stk. 5.

Artikel 19

Forsædet under Rettens møder

Formanden fører forsædet under Rettens møder. Ved formandens fravær eller forfald ledes mødet af det medlem, der som stedfortræder varetager formandskabet, jf. artikel 8.

Artikel 20

Beslutningsdygtighed

Retten er beslutningsdygtig, når to tredjedele af medlemmerne er til stede.

Artikel 21

Mødernes offentlighed

Rettens møder er ikke offentlige, medmindre Retten træffer anden afgørelse.

Artikel 22

Mødereferater

Der udarbejdes et referat for hvert af Rettens møder.

KAPITEL II

BESLUTNINGER

Artikel 23

Procedure

1. Retten vedtager sine beslutninger som et kollegium efter forudgående behandling i revisionsgrupperne eller udvalgene; dette gælder dog ikke de beslutninger, Retten træffer i sin egenskab af ansættelsesmyndighed eller som bemyndiget til at indgå ansættelseskontrakter.

2. Retten vedtager de dokumenter, som er nævnt i EF-traktatens artikel 248, stk. 4, tredje afsnit, og Euratomtraktatens artikel 160 C, stk. 4, tredje afsnit, med et flertal af medlemmernes stemmer.

3. Beslutninger vedtages med et flertal af de tilstedeværende medlemmers stemmer, jf. dog artikel 4, stk. 4, og artikel 7, stk. 2. Retten kan dog på forslag af et medlem og med et flertal af de tilstedeværende medlemmers stemmer vedtage, at et punkt forelagt til behandling skal vedtages med et flertal af medlemmernes stemmer.

4. Når der til vedtagelse af et punkt kræves et flertal af de tilstedeværende medlemmers stemmer, er formandens stemme udslaggivende i tilfælde af stemmelighed.

5. Retten afgør i hvert enkelt tilfælde, hvilke beslutninger der skal vedtages ved skriftlig procedure. De nærmere regler for anvendelsen af denne procedure er fastsat i gennemførelsesbestemmelserne.

Artikel 24

Sprogordning og stadfæstelse

1. Beretninger, udtalelser, bemærkninger, revisionserklæringer og andre dokumenter, der offentliggøres, foreligger på alle de officielle sprog.

2. Formanden stadfæster dokumenterne med sin underskrift på samtlige sprogversioner.

Artikel 25

Oversendelse og offentliggørelse

Inden for rammerne af traktaterne og navnlig EF-traktatens artikel 248, stk. 4, og Euratom-traktatens artikel 160 C, stk. 4, fastsættes de bestemmelser, der skal gælde for oversendelse og offentliggørelse af Rettens beretninger, udtalelser, bemærkninger, revisionserklæringer og andre beslutninger i gennemførelsesbestemmelserne, jf. dog de gældende bestemmelser i finansforordningen.

KAPITEL III

REVISION OG FORBEREDELSE AF BERETNINGER, UDTALELSER, BEMÆRKNINGER OG REVISIONSERKLÆRINGER

Artikel 26

Bestemmelser om revisionens gennemførelse

1. Retten fastsætter de bestemmelser, der gælder for gennemførelsen af den revision, der påhviler den i henhold til traktaterne.

2. Retten foretager revisionen i overensstemmelse med de mål, der er fastsat i arbejdsprogrammet.

Artikel 27

Ordførere

1. I forbindelse med hver opgave, der skal udføres, udpeger revisionsgruppen et (eller flere) medlem(mer) som ordfører(e). I forbindelse med de opgaver, der ligger uden for en gruppes specifikke ansvarsområde, udpeger Retten en eller flere ordførere i hver enkelt sag.

2. Når Retten får forelagt en anmodning om udtalelse i henhold til EF-traktatens artikel 279 og 280 og Euratomtraktatens artikel 183 eller i henhold til EF-traktatens artikel 248 og Euratomtraktatens artikel 160 C, eller når den ønsker at fremsætte bemærkninger i henhold til EF-traktatens artikel 248 og Euratom-traktatens artikel 160 C, udpeger den blandt sine medlemmer den (eller de) ordfører(e), der skal behandle sagen og udarbejde et udkast til udtalelse eller bemærkninger.

AFSNIT III

ALMINDELIGE OG AFSLUTTENDE BESTEMMELSER

Artikel 28

Antal udtrykt i brøkdele

Ved anvendelsen af denne forretningsorden skal en mængde, der er udtrykt som en brøk, rundes op til næste hele tal.

Artikel 29

Gennemførelsesbestemmelser

1. Retten fastsætter med et flertal af medlemmernes stemmer gennemførelsesbestemmelserne til denne forretningsorden.

2. Gennemførelsesbestemmelserne offentliggøres på Rettens websted.

Artikel 30

Adgang til dokumenter

I overensstemmelse med principperne om gennemsigtighed og god forvaltningsskik, jf. dog finansforordningens artikel 143, stk. 2, og artikel 144, stk. 1, har alle unionsborgere og alle fysiske og juridiske personer, der har bopæl eller hjemsted i en medlemsstat, ret til at få adgang til Rettens dokumenter i overensstemmelse med de bestemmelser, der er fastsat i Rettens afgørelse om interne regler for behandling af anmodninger om adgang til Rettens dokumenter.

Artikel 31

Ikrafttræden

Denne forretningsorden ophæver og erstatter forretningsordenen vedtaget af Retten den 31. januar 2002.

Den træder i kraft den 1. januar 2005.

Artikel 32

Offentliggørelse

Denne forretningsorden offentliggøres i Den Europæiske Unions Tidende.